પકવાન ચાર રસ્તા પાસેની મેઇન ટ્રંક લાઇનમાં ભંગાણ સર્જાતા આ વિસ્તારોમાં પાણીની બૂમ ઉઠી હતી, જેને લઇ સ્થાનીક રહીશો અકળાયા હતા. આ અંગે પ્રાપ્ત માહિતી મુજબ, કોતરપુર ખાતેના વોટર ટ્રીટમેન્ટ પ્લાન્ટની ઈસ્ટર્ન ટ્રંક મેઈન્સ લાઈન સાથે ફ્રેન્ચવેલની પાઈપલાઈન સાથેની જોડાણની કામગીરીમાં તંત્ર અણધડ પુરવાર થયું છે. ખરેખર તો ગયા બુધવાર સુધીમાં આ કામગીરી આટોપી લઈને નાગરિકોને રાબેતા મુજબનો પાણીનો પુરવઠો પૂરો પાડવાનો હતો, પરંતુ હજુ પણ પશ્ચિમ ઝોન અને મધ્યમ ઝોનના લોકો અપૂરતાં પાણીથી પરેશાન છે. બીજી તરફ પશ્ચિમ ઝોન અને મધ્યમ ઝોન બાદ હવે નવા પશ્ચિમ ઝોનનો પાણીના કકળાટના મામલે વારો આવ્યો છે. આ ઝોનના વેજલપુર, બોડકદેવ, થલતેજ સહિતના વિસ્તારોમાં નાગરિકો સવારથી પાણીના ઓછા પ્રેશરથી પરેશાન છે.